বাংলাদেশের বিরুদ্ধে কেমন হবে ভারতের একাদশ?

ওয়েব ডেস্ক: বাংলাদেশকে হারিয়ে চ্যাম্পিয়ন্স ট্রফির (ICC Champions Trophy 2025) ‘বিজয়রথ’ ছোটাতে চায় ভারত (India Cricket Team)। তাই টুর্নামেন্টের প্রথম ম্যাচে কোনওরকমের আপোষ করতে নারাজ রোহিত থেকে গম্ভীর সকলেই। ইতিমধ্যে ম্যাচের আগে সাংবাদিক বৈঠক করে অধিনায়ক রোহিত শর্মা (Rohit Sharma) বলে দিয়েছেন, “আমরা বেশি চাপ নেব না।” পাশাপাশি দলের প্রত্যেক ব্যাটার ও বোলারের উপর আশাবাদী বলে বলে জানিয়েছেন তিনি। কিন্তু প্রথম ম্যাচে কাকে খেলাবে ভারত? এই নিয়ে জল্পনা এখন তুঙ্গে।

ইংল্যান্ডের বিরুদ্ধে দ্বিপাক্ষিক সিরিজে ফর্মে ফেরার ইঙ্গিত দিয়ে রেখেছেন দলের টপ-অর্ডারের তিন ব্যাটার- রোহিত শর্মা, শুভমন গিল এবং বিরাট কোহলি (Virat Kohli)। তাঁরা প্রত্যেকেই রান পেয়েছেন বিগত সিরিজে। যেকোনও পরিস্থিতিতে এই তিনজন ব্যাটার দলের প্রধান স্তম্ভ হয়ে দাঁড়াতে পারেন। এদিকে মিডল অর্ডারে শ্রেয়স আইয়ার অন্যতম সেরা ব্যাটার হিসেবে নিজেকে প্রমাণ করেছেন। তাই ভারতের টপ অর্ডারে এই চারজনের খেলা প্রায় নিশ্চিত। এছাড়া সুযোগ পেতে পারেন লোকেশ রাহুলও।

আরও পড়ুন: “আমরা বেশি চাপ নেব না,” চ্যাম্পিয়ন্স ট্রফির আগে ‘হুঙ্কার’ রোহিতের

এবার আসি অলরাউন্ডারদের কথায়। এক্ষেত্রে হার্দিক পান্ডিয়াকে নিশ্চিতভাবে খেলাতে পারে ভারত। তিনি একজন দাপুটে ব্যাটারের পাশাপাশি একজন ফাস্ট-বোলারের ভূমিকাতেও সেরা পার্ফরম করতে পারেন। তাঁর সঙ্গে অলরাউন্ডার হিসেবে দলে দেখা যেতে পারে অক্ষর প্যাটেল এবং রবীন্দ্র জাদেজাকে। এর মধ্যে জাদেজা অভিজ্ঞতার নিরিখে অগ্রাধিকার পেতে পারেন এবং অক্ষর এই সময়ের অন্যতম সেরা অলরাউন্ডার হিসেবে নিজের প্রমাণ দিয়েছেন।

ভারতীয় দলের বোলিং বিভাগ নিয়ে ইতিমধ্যে বেশ কয়েকটি ইঙ্গিত দিয়েছেন রোহিত শর্মা। তিনি প্রায় বলেই দিয়েছেন সে মহম্মদ শামিকে খেলানো প্রায় নিশ্চিত। তবে তাঁর সঙ্গী হিসেবে অর্শদীপ সিং বা হর্ষিত রানা- যেকোনও একজনকে দেখা যেতে পারে। এক্ষেত্রে অগ্রাধিকার পেতে পারেন অর্শদীপ। এদিকে স্পিনার হিসেবে কুলদীপ যাদব এবং বরুণ চক্রবর্তীর মধ্যে একজনকে মাঠে নামাতে পারে ভারত।